HU Az Európai Unió Hivatalos Lapja C 330/17

Módosítás iránti kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 330/10

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

MÓDOSÍTÁS IRÁNTI KÉRELEM A 9. CIKK ALAPJÁN

„NOCCIOLA DEL PIEMONTE”/„NOCCIOLA PIEMONTE”

EK-sz.: IT-PGI-0217-0305-09.06.2009

OFJ ( X ) OEM ( )

1. A termékleírás módosítással érintett szakaszcíme(i):

—  A termék elnevezése — ☒ A termék leírása — ☒ Földrajzi terület —  A származás igazolása — ☒ Az előállítás módja —  Kapcsolat a földrajzi területtel — ☒ Címkézés — ☒ Nemzeti előírások — ☒ Egyéb (Előkészítés)

2. A módosítás(ok) típusa:

—  Az egységes dokumentum vagy az összefoglaló lap módosítása — ☒ Azon bejegyzett OEM vagy OFJ leírásának módosítása, amely esetében sem az egységes dokumentumot, sem az összefoglalót nem tették közzé —  A leírás oly módon történő módosítása, amely nem teszi szükségessé a közzétett egységes dokumentum módosítását (510/2006 EK rendelet 9. cikkének (3) bekezdése) —  A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (az 510/2006 EK rendelet 9. cikkének (4) bekezdése)

3. Módosítás(ok):

3.1. A termék leírása:

A jobb áttekinthetőség érdekében két külön pontban kerül ismertetésre az egész „Nocciola del Piemonte” héjas, illetve tisztított típusa. A termékspecifikációk nem változnak.

— Az Európai Unió Hivatalos Lapja L sorozatának 2004. március 13-i 77/25 számában2004. március 12-én közzétett 464/2004/EK rendelet nyomán korlátozni kell a terméktípusok számát, és fel kell tüntetni a megfelelő specifikációkat. A szóban forgó terméktípusok a következők: az ipar általi felhasználásra szánt, félig feldolgozott pörkölt vagy aprított mogyoró, mogyoróliszt és mogyorópaszta. A módosítás következtében pontosabban meghatározható a „Nocciola del Piemonte”/„Nocciola Piemonte” elnevezés alkalmazási köre, illetve könnyebb a felügyeleti szervek munkája.

— A „Nocciola del Piemonte” előállításához használt „Tonda Gentile delle Langhe” fajta neve ezentúl „Tonda Gentile Trilobata”. A fajtaváltozat nevének módosítása az említett „Tonda Gentile delle Langhe” fajta bejegyzésére irányuló, a Közösségi Növényfajta-hivatalhoz benyújtott kérelem nyomán vált szükségessé. A bejegyzési kérelem során a Langhe régióra történő földrajzi utalás törlésre került, helyébe a „trilobata” (háromkaréjos) botanikai kifejezés lépett. Az új „Tonda Gentile Trilobata” elnevezést a CPVO (Plant Variety Office – Közösségi Növényfajta-hivatal) Hivatalos Közlönyében 2007. augusztus 16-án közzétették. A módosítás tehát a „Nocciola del Piemonte” előállítására használható genetikai anyagnak kizárólag az elnevezését érinti, a vonatkozó előírás változatlan marad.

3.2. Földrajzi terület:

Az előállítási területen lévő néhány település nevét nyomdai elírás miatt javítani kell.

A nevek helyesen: Colosso helyett Calosso, Revignasco d’Asti helyett Revigliasco d’Asti, és Mezzomeniro helyett Mezzomerico.

3.3. Az előállítás módja:

A legnagyobb ültetési sűrűség 420 cserje/hektárról 500 cserje/hektárra módosul. Az elismerésről szóló, 1993. december 2-i országos elismerési határozat jóváhagyása előtt már létezett ültetvények esetében kérjük a hektáronkénti 650 ültetési sűrűség engedélyezését azzal a kitétellel, hogy újraültetni tilos, és kihalás, illetve kivágás esetén az új ültetvényen az ültetési sűrűség 200–500 cserje/hektár.

Az ültetési sűrűség módosítását a termesztési eljárásoknak a talajmunkáktól a betakarításig tartó gépesítése indokolja. A helyi gyomirtáshoz, az öntözéshez és a betakarításhoz használható új berendezések térhódításával a sorok között jóval nagyobb helyet kell kihagyni, ugyanakkor az egyes sorokban szorosan egymás mellé ültethetők a bokrok, tehát jobban kitöltik a helyet. Ez a termesztési forma ugyanakkor jó szellőzést tesz lehetővé, a beültetett területek nem árnyékosak, vagyis több napsütés éri a növényeket.

Mindehhez az a tény társul, hogy a mogyorótermesztés Piemontban a meredek, tápanyagban szegény, meszes talajú területeket érinti. Emiatt a növények vegetatív fejlődése visszafogottabb, és ily módon a területen a termésminőség nagyobb ültetési sűrűség esetén sem változik. Az utóbbi években a mezőgazdasági termelők körében a 6 × 4 és 5 × 4 méteres telepítés terjedt el, amely az ültetvény megfelelő gépesítését és kiváló minőségű termés elérését teszi lehetővé.

Az elismerésről szóló, 1993. december 2-i rendelet hatálybalépése előtt kialakított ültetvények vonatkozásában a 650 cserje/hektár ültetési sűrűség engedélyezésére vonatkozó kérelmet az indokolja, hogy korábban a mogyoróültetvényekre a jelenleginél jóval sűrűbb ültetvényhálózatot telepítettek. A betakarítás kézzel történt, így nem kellett a sorok között nagy helyet hagyni – ez is egyike azon tényezőknek, amelyek a sűrűbb ültetvényhálózat mellett szólnak.

Pontosítani kívánjuk, hogy a hektáronként maximálisan termeszthető mennyiség az ültetvények kialakításának időpontjától függetlenül továbbra is egységesen 3 500 kg.

Az „A termesztés a szélesebb körben használt ültetvényhálózatok és termesztési formák alkalmazásával történik, bokros, egyes esetekben egytörzsű egyedeken…” mondatban az „egyes esetekben” kifejezés nem egyértelmű. Ezért az „egyes esetekben” kifejezés helyébe a bokros és az egytörzsű egyedek közötti választási lehetőség pontosabb meghatározása érdekében az „és/vagy” kifejezés kerül.

3.4. Címkézés:

Pontosítani szükséges, hogy a héjas, kimérve vagy zacskós kiszerelésben értékesítésre kerülő terméket címkével kell ellátni.

A „feltüntethető az OFJ” szöveg helyébe a „fel kell tüntetni a közösségi OFJ emblémát” szöveg lép.

Végül a 2081/92/EGK tanácsi rendeletre történő hivatkozás helyébe az 510/2006/EK rendeletre történő hivatkozás lép.

3.5. Nemzeti előírások:

A termékleírásban fel kell tüntetni az 510/2006/EK rendelet 10. és 11. cikkében előírt felügyeleti szerv, az Istituto Nord-Ovest Qualità Soc. Coop. (INOQ) nevét, címét és elérhetőségeit.

A „2081/92/EGK tanácsi rendelet előírásai szerint a MIPAF által biztosított termék”, illetve az exportra szánt tételek esetén az „Olaszországban termesztett” feliratot törölni kell, mert idejétmúlt és fölösleges.

3.6. Egyéb – Előkészítés:

A héjas mogyoró esetében meg kell határozni azt az időpontot (a betakarítást követő év december 31.), ameddig a termék csomagolását el kell végezni a fogyasztásra bocsátott optimálisan „friss” termék jellemzőinek megtartása érdekében.

EGYSÉGES DOKUMENTUM

A TANÁCS 510/2006/EK RENDELETE

„NOCCIOLA DEL PIEMONTE”/„NOCCIOLA PIEMONTE”

EK-sz.: IT-PGI-0217-0305-09.06.2009

OFJ ( X ) OEM ( )

1. Elnevezés:

„Nocciola del Piemonte”/„Nocciola Piemonte”

2. Tagállam vagy harmadik ország:

Olaszország

3. A mezőgazdasági termék vagy élelmiszer leírása:

3.1. A termék típusa:

1.6 osztály: Gyümölcs, zöldségfélék és gabonafélék, frissen vagy feldolgozva

3.2. A termék leírása, amelyre az 1. pontban található elnevezés vonatkozik:

A „Nocciola del Piemonte” vagy „Nocciola Piemonte” oltalom alatt álló földrajzi jelzéssel kizárólag a „Tonda Gentile Trilobata” mogyorófajta termését jelölik. A termés gömbölyded vagy részben gömbölyded, háromkaréjos; mérete nem különösebben egyenletes, átmérője jórészt 17 és 21 mm között változik; héja közepes vastagságú, kissé fényes, közepesen erős mogyorószínű, a csúcsnál kiterjedten pihék borítják, számos nem feltűnő csíkkal. Magjának alakja változó (gömbölyded, tetraéder alakú, olykor tojásdad), színe a héjénál sötétebb, többnyire rostokkal borított, felülete ráncos, többé-kevésbé mély árkokkal, mérete nem annyira egyenletes, mint a héjas mogyoróé, a maghéj közepes vastagságú és pörkölésnél kiválóan leválasztható, szerkezete tömör, ropogós. Íze és aromája nagyon kellemes és tartós, hozama tisztításkor 40–50 %.

A „Nocciola del Piemonte” vagy „Nocciola Piemonte” oltalom alatt álló földrajzi jelzéssel ellátott terméknek az alábbi árufajták valamelyikébe kell tartoznia:

Egész, héjas mogyoró: a leszedett, idegen anyagoktól rostálással megtisztított, a huzamosabb tartósság érdekében megfelelően kiszárított gyümölcs.

Héj nélküli mogyoró: egész, a héjszínnél sötétebb, a rostokkal borított maghéj által fedett gyümölcs, melyről fizikai úton eltávolításra került a héj.

Pörkölt mogyoró: egész, vagy kis mértékben tört, pörkölt gyümölcs, melyről a külső maghéj részben vagy teljes egészében eltávolításra került.

Aprított mogyoró: pörkölt, egész vagy tört mogyoróból, őrléssel előállított termék, részecskenagysága az őrlés mértékének függvénye, de mindenképpen 1 mm és 12 mm közötti.

Mogyoróliszt: pörkölt, egész vagy tört mogyoróból, őrléssel előállított termék, részecskenagysága az őrlés mértékének függvénye, de mindenképpen 250 mikron és 1 mm közötti.

Mogyorópaszta: pörkölt, egész vagy tört mogyoróból, őrléssel előállított termék, részecskenagysága az őrlés mértékének függvénye, de mindenképpen 250 mikronnál kisebb.

3.3. Nyersanyagok (kizárólag feldolgozott termékek esetén):

—

3.4. Takarmány (kizárólag állati eredetű termékek esetén):

—

3.5. Az előállítás azon műveletei, amelyeket a meghatározott földrajzi területen kell végrehajtani:

A mogyorót a 4. pontban meghatározott előállítási területen, a felügyeleti szerv által vezetett jegyzékben szereplő mogyoróültetvényeken termesztik. Az egytörzsű vagy többtörzsű cserjék ültetési sűrűsége 200–500 cserje/hektár. A 650 cserje/hektár ültetési sűrűség csak az elismerésről szóló, 1993. december 2-i rendelet hatálybalépését megelőzően létrehozott ültetvények esetében engedélyezett azzal a kitétellel, hogy újraültetni tilos, és kihalás illetve kivágás esetén az új ültetvény ültetési sűrűsége 200–500 cserje/hektár. A maximális hozam minden esetben egységesen 3 500 kg/hektár.

3.6. A szeletelésre, aprításra, előkészítésre stb. vonatkozó egyedi szabályok:

A „Nocciola del Piemonte” vagy „Nocciola Piemonte” értékesítése az alábbiak szerint történik:

a) a héjas mogyoró esetében: a kereskedelmi forgalomba hozatal valamennyi szintjének megfelelő vászonzsákokban, illetve csomagolatlan formában is, de csak az első – azaz a termelő által a csomagoló és/vagy feldolgozóegység üzemeltetőjének történő – értékesítés alkalmával;

b) a tisztított, pörkölt, őrölt és finomított mogyoró esetében: élelmiszerként történő felhasználásra alkalmas csomagolásban.

A b) pontban körülírt termék csak előrecsomagolt, illetve értékesítéskor csomagolásra kerülő formában hozható forgalomba.

A héjas termést legkésőbb a betakarítást követő év december 31-ig be kell csomagolni.

3.7. A címkézésre vonatkozó egyedi szabályok:

A csomagoláson fel kell tüntetni a „Nocciola del Piemonte” vagy „Nocciola Piemonte”, és az „Oltalom alatt álló földrajzi jelölés” vagy „OFJ” feliratot. A héjas vagy tisztított termés esetében fel kell tüntetni a csomagban lévő mogyoró betakarítási évét.

A héjas, pörkölt és/vagy őrölt mogyoró címkéjén fel kell tüntetni az OFJ termék közösségi logóját.

A „Nocciola del Piemonte” vagy „Nocciola Piemonte” élelmiszer-összetevőként történő felhasználása esetén az élelmiszer címkéjén szerepelnie kell a „kizárólag »Nocciola del Piemonte« vagy »Nocciola Piemonte« felhasználásával készült termék” feliratnak. A „Nocciola del Piemonte” vagy „Nocciola Piemonte” jelzés mellett, a „Tonda Gentile Trilobata” fajtanéven kívül további kiegészítő megnevezés vagy jelző feltüntetése tilos.

4. A földrajzi terület tömör meghatározása:

A „Nocciola del Piemonte” vagy „Nocciola Piemonte” jelzéssel ellátott mogyoró előállítási területe Piemont megye területén, Alessandria, Asti, Biella, Cuneo, Novara, Torino és Vercelli településeit foglalja magába.

5. Kapcsolat a földrajzi területtel:

5.1. A földrajzi terület sajátosságai:

A „Nocciola del Piemonte” vagy „Nocciola Piemonte” mogyoró előállítási területét 150–800 m tengerszint feletti magasságokon elhelyezkedő dombságok vagy hegyvidékek jellemzik, de idetartoznak a területen megtalálható völgyaljai és hegyaljai területek is. A tekintélyes (nagyjából évi 900 mm) csapadék, valamint a meglehetősen meredek lejtők miatt a talaj termékenysége, a szervesanyag-tartalmat és ásványi tápanyagokat tekintve a területen jellemzően alacsony. Az említett jellemzők az előállítási területen a piemonti régió többi területéhez képest sajátos éghajlati és talajviszonyok kialakulásának kedveznek, amelyek között a „Tonda Gentile Trilobata” fajta kiváló minőségben terem.

5.2. A termék sajátosságai:

A piemonti mogyoróültetvényeken a XIX. századtól kezdődően egészen napjainkig kizárólag a „Tonda Gentile Trilobata” fajtát termesztik, melynek közepes vastagságú maghéja pörkölésnél kiválóan leválasztható, szerkezete tömör és ropogós, aromája és íze tartós és nagyon kellemes.

Az édesiparban az alábbi tulajdonságok miatt keresik és kedvelik a „Nocciola del Piemonte” vagy „Nocciola Piemonte” mogyorót: gömbölyded vagy részben háromkaréjos forma, elhanyagolható mennyiségű hosszúkás termés, kedvező, akár 50 %-ot is elérő tisztítási hozam, magas pörkölési hozam és kiváló hámozhatóság.

5.3. A földrajzi terület és (OEM esetében) a termék minősége vagy jellemzői vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A „Nocciola del Piemonte” vagy „Nocciola Piemonte” terméket a „Tonda Gentile Trilobata” fajtából nyerik; csak a meghatározott földrajzi területre jellemző magas csapadékmennyiségnél, és alacsony termékenységű talajon fejlődnek ki azok a kereskedelmi és organoleptikus (érzékszervi) tulajdonságok, amelyeknek köszönhetően ez a mogyorófajta méltán hírnévre tett szert. A különféle olasz mogyorótermesztő vidékeken jó híre miatt a fajtát nem egyszer próbálták – sikertelenül – betelepíteni, de még ha meghonosodott is, kereskedelmi és organoleptikus (érzékszervi) tulajdonságai eltértek a származási helyén tapasztalt tulajdonságoktól. Már a XIX. század közepétől ismertek voltak a földrajzi területen termesztett „Nocciola del Piemonte” vagy „Nocciola Piemonte” mogyorónak azok az értékes organoleptikus (érzékszervi) tulajdonságai, melyeknek köszönhetően a piemonti édesiparban vitathatatlan hírnévre tett szert. A XIX. század második felében, az első olasz és külföldi édesipari üzemek megjelenésével Piemontban virágzásnak indult a mogyorókereskedelem. Az akkor összességében még néhány ezer mázsa éves termésből héjas mogyorót a főként csokoládégyártással foglalkozó helyi édesipari kisüzemek vásárolták fel, és a tisztítást maguk az üzemek végezték. A „Nocciola del Piemonte” vagy „Nocciola Piemonte” kivételes organoleptikus (érzékszervi) tulajdonságai nyomán Olaszországban és külföldön egyaránt rohamosan nőtt a termék jó hírneve az érintett iparágakban. A terméket már a XX. század elején is számos európai és nem európai országba – Svájcba, Németországba, Belgiumba, Hollandiába, Chilébe, San Salvadorba és Japánba – is exportálták.

Hivatkozás a termékleírás közzétételére:

(Az 510/2006/EK rendelet 5. cikkének (7) bekezdése)

Ez a közigazgatási szerv a „Nocciola del Piemonte” vagy „Nocciola Piemonte” oltalom alatt álló eredetmegjelölés módosítására irányuló javaslatnak az Olasz Köztársaság 2009. április 2-i, 77. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg:

http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Minisztérium honlapján (http://www.politicheagricole.it), (a képernyő jobb fölső sarkában) a „Qualità e sicurezza” (Minőség és biztonság) címszóra, majd a „Disciplinari di produzione all'Esame dell'UE” („Az uniós vizsgálatnak alávetett termékleírások”) menüpontra kattintva.

(1) HL L 93., 2006.3.31., 12. o.